Koben: ‘Julle het sy bloedklont weggebid!’Koben Hofmeyr en sy broer Benko by hospitaalpersoneel. Foto: Verskaf. Koben Hofmeyr, die seun van Louis Trichardt in Limpopo wat sy nekwerwels in ŉ rugbywedstryd beseer het, maak daagliks goeie vordering. Trompie Hofmeyr, Koben se pa, het Saterdag aan Maroela Media gesê Koben kan sy hand al heeltemal oopmaak. Hy is ook Vrydag uit die hoësorgeenheid van die Life Groenkloof-hospitaal in Pretoria na ŉ algemene saal geskuif én die bloedklont wat hy gehad het is weg. “Onder omstandighede gaan dit baie goed, hy is steeds van die bors af ondertoe verlam, maar daar is nou nog net drie vingers wat ons moet wakker bid,” skerts hy. Sy bloeddruk het ook intussen genormaliseer. “Ons vat alles dag vir dag. Die Here het ons kind vir ons teruggegee. Daar is ander ouers wat enigiets sou gee om net weer hul kinders se stemme te hoor. Ons gaan nie werk met hoe hy was en hom heeltyd vergelyk met hoe hy was nie, ons gaan vorentoe kyk.” Trompie skryf op Facebook: “Julle het Koben se bloedklont weggebid! Vir sy grootte is dit ŉ wonderwerk! Hy moes eintlik aan die wand van die aar geheg het, wat ŉ vernouing sou veroorsaak het. Maar hy is weg soos laas maand se ‘pay’.” Koben by vriend DJ Greyling en pa, Trompie. Foto: Verskaf. Trompie vertel dat Koben se neuroloog vir hom sy eie kitaar gebring het en gesê het hy moet ŉ bietjie sy arms en hande oefen. “Hy het nooit kitaar gespeel nie, maar na dese dink ek hy sal!” Volgens hom lyk dit in dié stadium of Koben moontlik volgende week na ŉ rehabilitasiesentrum oorgeplaas sal kan word. “Dit hang alles af wanneer sy liggaam weer normaal self sy funksies kan uitvoer. Ons is dankbaar vir elke personeellid en dokter, maar die Here het die finale sê. Geen mens weet régtig wat in daai murgies aangaan nie, net die Here weet.” Maroela Media het vroeër berig Koben, die kaptein van die Hoërskool Louis Trichardt se o.16-rugbyspan, het in Mei ŉ ander speler geduik en in die proses sy nek ernstig beseer. Hy is toe per helikopter na die Life Groenkloof-hospitaal se waakeenheid geneem waar hy dadelik ŉ noodoperasie ondergaan het.